РЕШЕНИЕ ЗА ИЗПЪЛНЕНИЕ НА КОМИСИЯТА
от 4 октомври 2011 година
относно Европейския регистър на разрешените типове железопътни превозни средства
(нотифицирано под номер C(2011) 6974)
(текст от значение за ЕИП)
(2011/665/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 34, параграф 4 от нея,
като има предвид, че:
(1)
Съгласно член 34, параграф 1 от Директива 2008/57/ЕО Европейската железопътна агенция (наричана по-долу „Агенцията“) създава и поддържа регистър на типовете превозни средства, разрешени от държавите-членки за въвеждане в експлоатация по железопътната мрежа на Общността.
(2)
По отношение на някои съществуващи превозни средства е невъзможно да се установи съответствие с тип превозно средство, което е разрешено в съответствие с член 26 от Директива 2008/57/ЕО. При все това за железопътния сектор може да бъде от полза техническите характеристики на всички превозни средства в експлоатация да се включат в един общ регистър.
(3)
Ограниченията по отношение на това как може да се използва превозното средство, посочени в член 33, параграф 2, буква д) от Директива 2008/57/ЕО в повечето случаи са свързани с конкретен код. Тези кодове на ограниченията следва да бъдат хармонизирани. Национални кодове на ограниченията следва да се използват само за ограниченията, които отразяват специфичните характеристики на съществуващата железопътна система на дадена държава-членка и за които има малка вероятност да се прилагат в същия смисъл в други държави-членки. Агенцията следва да поддържа актуализиран списък на хармонизираните кодове на ограниченията и националните кодове и да го публикува на своя уебсайт.
(4)
В съответствие с член 34, параграф 3 от Директива 2008/57/ЕО, когато разрешение за тип е предоставено, изменено, спряно или оттеглено в държава-членка, националният орган по безопасността на тази държава-членка информира Агенцията, за да може последната да актуализира регистъра. Регистърът следва да съдържа типовете превозни средства, разрешени в съответствие с член 26 от Директива 2008/57/ЕО. Поради това когато националните органи по безопасността информират Агенцията, те следва да посочат кои параметри от въпросния тип са били проверени в съответствие с нотифицираните национални правила. Посочването на тази информация следва да се установи в съответствие с референтния документ, посочен в член 27, параграф 4 от Директива 2008/57/ЕО.
(5)
На 20 декември 2010 г. Европейската железопътна агенция представи своята препоръка ERA/REC/07-2010/INT на Комисията.
(6)
Предвидените в настоящото решение мерки са в съответствие със становището на комитета, създаден съгласно член 29 от Директива 2008/57/ЕО,
ПРИЕ НАСТОЯЩОТО РЕШЕНИЕ:
Член 1
Предмет
В настоящото решение се установява спецификацията за Европейския регистър на разрешените типове превозни средства, посочен в член 34 от Директива 2008/57/ЕО.
Член 2
Спецификация на Европейския регистър на разрешените типове превозни средства
1. Агенцията разработва, обслужва и поддържа Европейския регистър на разрешените типове превозни средства въз основа на спецификацията, определена в приложения I и II.
2. Европейският регистър на разрешените типове превозни средства (ЕРРТПС) съдържа данни относно типовете превозни средства, разрешени от държавите-членки в съответствие с член 26 от Директива 2008/57/ЕО.
3. За типовете превозни средства, разрешени от дадена държава-членка преди 19 юли 2010 г., за които в една или повече държави-членки са разрешени едно или повече превозни средства в съответствие с член 22 или 24 от Директива 2008/57/ЕО, след 19 юли 2010 г. се счита, че попадат в обхвата на разпоредбите на член 26 от Директива 2008/57/ЕО и те се регистрират в ЕРРТПС. В този случай данните, които следва да се въведат, могат да бъдат ограничени до параметрите, които са били проверени по време на процеса на издаване на разрешение за тип.
4. Типовете превозни средства, които могат да бъдат регистрирани доброволно, са определени в раздел 1 от приложение I.
5. Структурата на номера, който се дава на всеки тип превозно средство, следва описанието в приложение III.
6. Регистърът започва да функционира не по-късно от 31 декември 2012 г. Междувременно Агенцията публикува информацията, свързана с разрешените типове превозни средства, на своя уебсайт.
Член 3
Информация, която следва да се изпрати от националните органи по безопасността
1. Държавите-членки гарантират, че националните органи по безопасността предоставят информацията относно разрешенията за тип, които са издали, както е определено в приложение II.
2. Националните органи по безопасността предоставят информацията, посочена в параграф 1 от настоящия член, в съответствие с правилата, определени в раздел 5.2 от приложение I.
3. Националните органи по безопасността представят информацията чрез уебсайт, като попълват съответните полета в стандартния електронен формуляр.
4. Националните органи по безопасността представят информацията, свързана с разрешенията на типове превозни средства, които са издали след 19 юли 2010 г. и преди влизането в сила на настоящото решение, не по-късно от четири месеца след датата на влизане в сила на настоящото решение.
Член 4
Кодове на ограниченията
1. Във всички държави-членки се прилагат хармонизирани кодове на ограниченията.
Списъкът с хармонизирани кодове на ограниченията за цялата железопътна система на Европейския съюз се поддържа в актуално състояние от Агенцията и се публикува на нейния уебсайт.
Ако национален орган по безопасността счете, че към списъка с хармонизирани кодове на ограниченията трябва да се добави нов код, той отправя искане до Агенцията да оцени включването на този нов код.
Агенцията оценява искането в консултация с другите национални органи по безопасността. Ако е уместно, Агенцията включва нов код на ограничение в списъка. Преди публикуването на изменения списък Агенцията съобщава за него на Комисията заедно с искането за промяна и нейната оценка.
Комисията текущо информира държавите-членки чрез комитета, създаден съгласно член 29, параграф 1 от Директива 2008/57/ЕО.
2. Агенцията поддържа списъка с националните кодове на ограниченията в актуално състояние. Национални кодове на ограниченията се използват само за ограниченията, които отразяват специфичните характеристики на съществуващата железопътна система на дадена държава-членка и за които има малка вероятност да се прилагат в същия смисъл в други държави-членки.
За видовете ограничения, които не са включени в списъка, посочен в параграф 1, националният орган по безопасността отправя искане до Агенцията за включване на нов код в списъка с национални кодове на ограниченията. Агенцията оценява искането в консултация с другите национални органи по безопасността. Ако е уместно, Агенцията включва нов код на ограничение в списъка. Преди публикуването на изменения списък Агенцията съобщава за него на Комисията заедно с искането за промяна и нейната оценка.
Комисията текущо информира държавите-членки чрез комитета, създаден съгласно член 29, параграф 1 от Директива 2008/57/ЕО.
3. Кодовете на ограниченията за многонационални органи по безопасността се третират като национални кодове на ограниченията.
4. Без кодове се използват само ограниченията, които поради специфичното си естество е малко вероятно да бъдат прилагани по отношение на няколко типа превозни средства.
Член 5
Заключителни разпоредби
1. Агенцията публикува и поддържа актуализиран наръчник за прилагане на Европейския регистър на разрешените типове превозни средства. Наред с други указания, в наръчника се включва препратка към клаузите на техническите спецификации за оперативна съвместимост по отношение на всеки параметър, в които се посочват изискванията за този параметър.
2. Агенцията представя препоръка до Комисията относно евентуалното включване в регистъра на типове превозни средства, които са били разрешени преди 19 юли 2010 г., и относно евентуалното изменение на настоящото решение въз основа на придобития опит не по-късно от осемнадесет месеца след влизането в сила на настоящото решение.
Член 6
Дата на прилагане
Настоящото решение се прилага от 15 април 2012 г.
Член 7
Адресати
Адресати на настоящото решение са Европейската железопътна агенция и държавите-членки.
Съставено в Брюксел на 4 октомври 2011 година.